See on kampuse lähedal -- põhjaväravast välja, paremale, siis silda mööda üle tee ja trepist alla -- asuv maa-alune toidutänav, kus tihti lõunatamas käin. Tänav (või pigem ruum) on ümbritsetud lettidega, kus igasuguseid erinevaid roogasid tehakse ja müüakse. Mu lemmikute hulka kuuluvad muuhulgas praekartulid ja ühpajatoitu meenutav pardilihaga pajaroog.    Sarnaseid kohti on ümbruskonnas tegelikult kuhjaga, aga see on meluka miljöö ja  toiduvaliku pärast saanud lemmikuks. Hinnad on ka soodsad, lõunale kulub umbes 5-20 krooni. Kui näiteks lasen endale tükeldada jupi lapikut valget leiba (vürtsikat või siis maitserohelisega) ja võtan juurde väikse portsu praekartuleid või suurema portsu (ehk kuus tükki) praetud lihaga täidetud aurutatud kukleid (ehk 煎包 - jianbao), siis kulub kolm kohalikku raha ehk umbes viis krooni. Selle toidu söömiseks ei pea maha istuma, saab kooli poole tagasi jalutades kõndimise pealt süüa.